Ayrton Jon Tonna għandu ħames snin u għalkemm għadu żgħir fl-età diġà jaf x’jixtieq jagħmel la jikber. It-tir t’Ayrton hu li fil-futur itellaq fil-Formula 1. L-imħabba lejn il-motorsport tista’ tgħid li twieldet m’Ayrton Jon, għax il-ġenituri tiegħu kienu ddeċidew li jsemmuh għal-leġġenda tal-Formula 1 Ayrton Senna. U sa minn tliet snin u nofs, Ayrton Jon beda jitħarreġ fil-go karts, l-ewwel pass sabiex sewwieq fl-aħħar jasal li jtellaq fil-Formula 1. Minn età daqstant żgħira Ayrton Jon qiegħed jitħarreġ sabiex jilħaq it-tragward tiegħu u missieru Jonathan Lee huwa kommess li jagħmel dak kollu possibbli sabiex ibnu jirnexxi. Il-familja t’Ayrton Jon minn dejjem kellha interess partikolari fil-motorsport, u missieru Jonathan kien itellaq bil-go kart imma fl-aħħar snin waqaf sabiex jiffoka aktar fuq l-iżvilupp t’ibnu. T’erba’ snin iċ-ċkejken Ayrton beda jsuq fit-trakka tal-Badger Karting u f’Mejju tas-sena li għaddiet ħa sehem fl-ewwel tellieqa kompetittiva. Aktar tard fl-2019, Ayrton flimkien ma’ missieru marru Ispica, Sqallija, fejn għal xi jiem tħarreġ ma’ tfal oħra fuq il-go kart. F’intervista mill-ġurnalist sportiv Chris Falzon waqt il-programm TVAM Jonathan Lee spjega li għalkemm bħalissa jinsab kollox wieqaf minħabba l-pandemija, mhuwiex jaħli ħin u qed jibni karru sabiex ikun jista’ jġorr il-go kart tat-tifel fuqu kemm hawn Malta u anke barra l-pajjiż. It-tir ta’ Jonathan hu li ibnu jibda jikkompeti f’kompetizzjonijiet madwar l-Ewropa, fosthom ir-Renju Unit, fejn jiġu organizzati tournaments apposta għat-tfal. Barra minn hekk Ayrton Jon ma waqafx jitħarreġ u għalkemm ma jistax imur fiżikament fuq it-trakka, qiegħed jitħarreġ id-dar permezz ta’ simulator. Il-flejjes f’dan l-isport huma kbar, imma Jonathan lest jagħmel minn kollox biex ibnu jirnexxi, anke jekk ikun hemm bżonn imorru jgħixu barra l-pajjiż. Għalkemm Ayrton Jon huwa interessat l-aktar fil-karozzi, ma jiddejjaqx isegwi l-MotoGP u f’Settembru tas-sena l-oħra kellu ċ-ċans jiltaqa’ ma’ diversi sewwieqa fosthom Andrea Dovizioso, Andrea Pirro, Danilo Petrucci u Valentino Rossi li saħansitra ffirmalu fuq il-beritta.